**OBAVIJEST ZA RODITELJE KOJI DIJETE ŽELE PRIJEVREMENO UPISATI U 1. RAZRED ŠK. GOD. 2016./2017.**

Dijete **nije školski obveznik ako je rođeno nakon 31. ožujka**, ali roditelj može tražiti da se dijete uvrsti na listu djece dorasle za upis u prvi razred ako smatra da je psihofizički zrelo.

-       Roditelj zahtjev (obrazac 6.) za prijevremeni upis djeteta u prvi razred popunjava čitko i uz njega prilaže presliku rodnog lista djeteta i mišljenje stručnog tima predškolske ustanove o psihofizičkom stanju djeteta. Obrazac se nalazi na stranicama [**www.udu-smz.hr**](http://www.udu-smz.hr) **na kartici OBRASCI.**

-       Roditelj zahtjev može podnijeti Uredu državne uprave najkasnije do 31. ožujka tekuće godine

-       Ured državne uprave donosi zaključak kojim dijete uvrštava u popis školskih obveznika

-       Roditelj i stručno povjerenstvo škole nakon primitka zaključka o uvrštavanju djeteta u popis školskih obveznika mogu započeti s pregledom djeteta

 Cjelokupan postupak se provodi sukladno članku 8. Pravilnika o postupku utvrđivanja psihofizičkoga stanja djeteta, učenika te sastavu stručnoga povjerenstva ([**NN 67/14**](http://narodne-novine.nn.hr/clanci/sluzbeni/2014_06_67_1279.html)). Roditelje upozorite da svoj zahtjev Uredu državne uprave prema mjestu prebivališta mogu podnijeti do 31. ožujka.

Isti članak koji regulira prijevremeni upis u prvi razred citiramo u cijelosti.

*„Prijevremeni upis u prvi razred*

Članak 8.

(1) Za dijete koje će do kraja tekuće godine navršiti šest godina, a nije školski obveznik, roditelj može najkasnije do 31. ožujka tekuće godine podnijeti zahtjev Uredu za uvrštavanje djeteta u popis školskih obveznika (Obrazac 6.). Za dijete koje je bilo uključeno u predškolski program roditelj dostavljaosim zahtjeva i mišljenje stručnog tima predškolske ustanove o psihofizičkom stanju djeteta.

(2) Za dijete koje ispunjava uvjete iz stavka 1. ovoga članka Ured će prihvatiti zahtjev roditelja te uvrstiti dijete na popis djece za osnovnu školu kojoj dijete pripada prema upisnome području.

(3) Za dijete iz stavka 2. ovoga Pravilnika obvezno se provodi psihološko testiranje u osnovnoj školi kojoj dijete pripada prema upisnome području.

(4) Iznimno od stavka 3. ovoga članka, u slučaju da u Stručnom povjerenstvu škole nema stručnog suradnika psihologa, psihološko testiranje provodi stručni suradnik psiholog imenovan u Stručno povjerenstvo Ureda. O vremenu i mjestu psihološkog testiranja Ured će pisanim putem obavijestiti roditelja.

(5) Prijevremeni upis odobrit će se djetetu iz stavka 3. i 4. ovoga članka na temelju dokumentacije o rezultatima psihološkog testiranja i mišljenja Stručnog povjerenstva škole (Obrazac 4.a).“